钦定古今图书集成/明伦汇编/氏族典/第379卷 > 《凌迪知万姓统谱》 > 《项氏族谱序》明·屠隆
## 钦定古今图书集成/明伦汇编/氏族典/第379卷 > 《凌迪知万姓统谱》 > 《项氏族谱序》明·屠隆

项氏之先，至周时始见于《麟经》。项橐七岁为孔子师。
其支派在江南者，世为楚将，有惠于民，民共思之，曰：
“梁者以兵法部署宾客，名著三吴”，其后遂分辽西、西
楚二派。逓传以至章安之项氏，有项斯，人材蔚盛，科
甲联翩。家谱之在郡城者，世系源流，历历可考，予不
必赘也。而黄岩一枝有宣五公者，于元末始迁宁海
为邑掾，以子贵赠上林苑监正，今巳十一世矣。三世
即分三房，三房之下又分诸房，各盛丁产，守《诗礼》，奋
仕进。其族之贤而耄者，恐子孙渐繁无谱以统一之，
则亲尽不联，如同路人。于是出旧谱，属予乡王恒字
少谷者修葺，而问序于予。予思项氏宣五公，以一人
入回浦，一传而贵，其子数传而大，其“家，必有积累之
德，阴行之善，过人之事，故其后嗣昌炽乃尔也。”《少谷
子》曰：“项氏始迁时，值元末兵骚，简籍散落，故宣五公
之行状不少概见，而独传其始迁时，不广田宅，惟置
三大𫮃以为基兆。大树𫮃则公桥梓所自茔；枫树𫮃
则贻三世；邬家𫮃，贻四世。今俗传项有三𫮃是也。不
信浮图，惟宗周、孔家堂，不供佛像，今俗传项无佛是
也，止此二事而已。”予曰：“此足以开族承家，而为项氏
之祖矣。常人之情，播迁异国，土惠是怀，首营财产，而
公不广田宅，惟置三𫮃，以贻子孙，此其规模远矣。王
道衰熄，世教不明，元季人共佞佛，而公独宗周孔家
堂，不供佛像，此其贻谋正矣。以贻谋之正，兼规模之
远，以”此开族承家，不已足乎！迨今十一世，肯构、肯堂，
继翚革之美；如坻、如茨，裕稼穑之储。擅制作则人怀
径寸而“诗文”有集；树羽仪则行有绳尺而“径窦不趋。”
或蹑青云之阶、或结桃源之社，或赈国以立义、或泛
岛而负奇。三绝并资、六艺兼通者，皆公之子孙也。其
开族承家而硕大于回浦，岂无所本也哉！岂无所本
也哉。